DR publicerede torsdag aften en artikel på www.dr.dk, hvor der stod, at folketingsvalget finder sted 26. maj.

DR skriver på sin hjemmeside, at artiklen var en kladde til en forberedt artikel, der handlede om førstegangsvælgere, som ved en menneskelig fejl blev lagt på nettet.

Artiklen blev straks fjernet, men som følge af en teknisk fejl blev den vist på skærme i DSB’s S-tog, hvor den er blevet fjernet fredag morgen. DR beklager fejlen.

Valget til Folketinget skal senest afholdes 17. juni, men statsminister Lars Løkke Rasmussen (V) har endnu ikke trykket på knappen.

Ledende redaktionschef på DR Nyheder Christian Lindhardt fortæller til B.T., at nyheden lå omkring et minut på nettet.

»Vi er selvfølgelig kede af, at vi har lavet en fejl. Det kan desværre ske, når man arbejder med nyheder. Derfor trak vi den også hurtigt tilbage, lige så snart vi blev opmærksomme på den«, siger han.

DR er nu ved at undersøge, hvorfor artiklen fortsat var på DSB’s skærme, selv om den var fjernet fra dr.dk.

Ved det seneste folketingsvalg i 2015 kom DR også til at udskrive valget for tidligt.

Dengang udsendte DR en nyhedsbesked, hvor der stod, at valget var udskrevet og skulle afholdes 9. juni, hvilket var en fejl. Valget blev senere udskrevet til afholdelse 18. juni.

På daværende tidspunkt var en ansat hos DR ved et uheld kommet til at sende beskeden.

ritzau